**Методыка актывізацыі інтэракцыі на занятках па бяспецы жыццядзейнасці чалавека.**

***Варывоцкі С.У.***

*Беларускі дзяржаўны педагагічны ўніверсітэт ім. М.Танка, г. Мінск*

Сярод шматлікіх методык павышэння матываванасці студэнтаў да практычнай актыўнасці на занятках медыцынскага цыклу існуюць некалькі – не самых запатрабаваных. Сярод іх інтэрактыўная методыка форум-тэатра выглядае адной з найбольш перспектыўных. Хаця эфект выкарыстання методыкі ў запамінанні навучальнага матэрыялу, засваенні практычных навыкаў, актывізацыі ініцыятывы і фарміраванні маральных якасцяў цяжка пераацаніць, у практыцы яна, на жаль, зусім не сустракаецца.

Сутнасць методыкі: Навучальная група падзяляецца на 2 падгрупы (“актораў” і “гледачоў”), з самых кемлівых студэнтаў прызначаюцца “рэжысёр” і асістэнты. У адпаведнасці з патрабаваннямі падрыхтоўкі да занятку “рэжысёр” распрацоўвае сцэнар кароткай сцэнкі-праблемнай сітуацыі, распісваючы дзеянні і ролі герояў, знаёміць з імі “актораў”. Сцэнка дзеліцца на дзьве (ці больш) часткі момантам (момантамі) у якія магчымыя значныя змяненні сітуацыі у залежнасці ад выбару тактыкі дзеянняў “актораў”. Сцэнка дэманструецца “гледачам” да моманту першага крызісу. У момант, што патрабуе далейшага выбару, гульня актораў спыняецца (“стоп-момант”) і яны заміраюць у нерухомасці. Рэжысёр звяртаецца да гледачоў і просіць падказваць далейшы выбар дзеянняў. Прайграванне сцэнкі адбываецца ў адпаведнасці з траекторыяй, залежнай ад зробленага “гледачамі” выбару. Выбар “гледачоў” можа быць абсалютна адвольным ці залежаць ад папярэдняй падрыхтаванасці групы. Дзеянні “актораў”, іх рэплікі кіруюцца не “рэжысёрам”, а самімі назіральнікамі. Вынікі развіцця падзеяў ацэньваюцца ”гледачамі” і пры іх незадаволенасці сцэнка вяртаецца да моманту спынення. Робіцца наступная спроба правільнага выбару і атрымання адпаведнага выніку. Вяртанне паўтораецца неабмежаваную колькасць разоў. Пажадана, каб да сканчэння занятку быў атрыманы вынік, які задаволіць усіх актараў (і “гледачоў”, і “актораў”, і “рэжысёра”) форум-тэатра. У ролі “рэжысёра” можа выступаць сам выкладчык, але пажадана, каб гэта быў аўтарытэтны лідэр групы.

Тэмы, па якіх магчымае прайграванне методыкі, – “Клінічная і біялагічная смерць. Асновы рэанімацыі” , “Часовае спыненне крывяцёкаў”, “Транспартная імабілізацыя”, “Сіндром працяглага сціскання”, “Першая дапамого пры абмаражэннях, апёках, утапленні” ды іншыя, у якіх прысутны кампанент актыўнага дзеяння, выбару студэнтамі слушнай стратэгіі і тактыкі паводзінаў у незвыклай сітуацыі.

Так, па тэме “Асновы рэанімацыі” “акторы” спыняюцца на моманце дыягностыкі стану клінічнай смерці, калі ад “гледачоў” залежыць тое, як будзе праведзена выяўленне сімтомаў клінічнай/біялагічнай смерці, хуткасць у якім вызначае магчымыя рэзультаты ўсіх далейшых мерапрыемстваў аж да ўзнікненне стану ”сацыяльнай смерці”. Магчымыя “стоп-моманты” і на момантах падзелу роляў рэаніматараў, працягласці рэанімацыйных мерапрыемстваў. У выпадках, калі “гледачы” не маюць адэкватнага адказу на выклікі сітуацыі “рэжысёр” можа прапанаваць свой загадзя падрыхтаваны і вядомы “акторам” сцэнар разгортвання падзеяў. Магчымая і сітуацыя актыўнага ўваходжання “гледача” ў тэатральнае дзеянне, калі нехта з актораў не спраўляецца з ускладзенай на яго задачай.

Бясспрэчна, методыка форум-тэатра вымагае дастаткова важкіх высілкаў у падрыхтоўцы да занятку (выбар таленавітых “актораў” і “рэжысёра”, падрыхтоўка сцэнарыяў, рэпетыцыі сцэнкі). Але атрыманыя вынікі семінараў, нагляднасць, актыўны ўдзел у сітуацыя “гледачоў” цалкам кампенсуюць выдаткі на падрыхтоўку і час на правядзенне, мабілізуючы веды і навыкі аўдыторыі, атрыманыя на лекцыях і семінарскіх занятках не толькі з дысцыпліны “Бяспека жыццядзейнасці. Ахова насельніцтва”, але і з адпаведных раздзелаў сумежных дысцыплін.

Вельмі істотным момантам для пацверджання карыснасці методыкі выглядае і аспект актыўнага ўваходжання студэнта ў мадэльную сітуацыю. Сам факт, што працэс можна прайграць некалькі разоў, выбіраючы аптымальны з варыянтаў разгортвання падзей, валодае высокай адукацыйнай каштоўнасцю. Не варта забываць пра вартасць магчымасці змянення роляў у такім сацыяльным спектаклі (сёння студэнт – абыякавы “глядач”, а заўтра - “актор”, якому патрэбныя дакладныя інструкцыі па далейшых дзеяннях, альбо рацыянальная дапамога). Тут існуюць усе падставы спадзявацца на праяўленне і ўмацаванне гуманістычных пачаткаў у светаглядзе і праксісе студэнта.

Пры магчымасці, выглядала б цалкам мэтазгодным фарміраваць “акторскі склад” з найбольш здатных студэнтаў навучальнай плыні, пераходзячы з “гастрольнымі” дэманстрацыямі па астатніх групах факультэта. Магчыма выкарыстанне методыкі форум-тэатра і падчас лекцыйнага занятку, але з агаворкамі, што датычаць ўзроўню падрыхтаванасці аўдыторыі.